SA skoolmeisie sterf in MauritiusMundolene Vosloo. Die L’express Maurice berig Mundolene Vosloo (17) is Woensdag by die Hotel Riu Creole in Le Morne dood. Volgens die berig was Mundolene saam met haar pa, stiefma en twee broers met vakansie. Sy het glo die aand inmekaargesak en aanvanklik is vermoed sy het flou geword. Volgens berigte is Mundolene deur ŉ dokter by die hotel ondersoek en kort daarna dood verklaar. Die polisie was kort hierna op die toneel en dit het glo aan die lig gekom Mundolene en haar stiefma was in ŉ argument betrokke. Die stiefma het haar na bewering geslaan en sy is in hegtenis geneem. Die L’express Maurice het ook berig die stiefma het Donderdag in die hof verskyn. Die saak is uitgestel en sy moet weer op 13 Oktober in die hof wees. Sy bly in aanhouding. Die voorlopige nadoodse ondersoek het volgens berigte aangedui Mundolene het bloeding op die brein gehad, wat glo deur ŉ hou teen haar kop veroorsaak is. Maroela Media het verneem Mundolene was ŉ leerder aan die Hoërskool Hugenote in Springs. Nelson Kgwete, woordvoerder van die departement van internasionale betrekkinge en samewerking, het gesê hy het deur die media van die voorval gehoor maar hy is nog nie amptelik daarvan in kennis gestel nie.